b'\n_START_ARTICLE_\nBriliantas\n_START_PARAGRAPH_\nBriliantas \xe2\x80\x93 apdirbtas deimantas, turintis ne ma\xc5\xbeiau kaip 57 briaunas.\n_START_SECTION_\nBriliant\xc5\xb3 istorija\n_START_PARAGRAPH_\nApie briliantus yra sukurta begal\xc4\x97 legend\xc5\xb3 ir mit\xc5\xb3 \xe2\x80\x93 nuo deimant\xc5\xb3 sl\xc4\x97ni\xc5\xb3 saugom\xc5\xb3 gyva\xc4\x8di\xc5\xb3 iki paslapting\xc5\xb3 briliant\xc5\xb3 suteikiam\xc5\xb3 gali\xc5\xb3._NEWLINE_Briliantai ra\xc5\xa1ytiniuose \xc5\xa1altiniuose pirm\xc4\x85 kart\xc4\x85 pamin\xc4\x97ti ma\xc5\xbedaug prie\xc5\xa1 3000 met\xc5\xb3 Indijoje, kur jie buvo vertinami d\xc4\x97l savo savyb\xc4\x97s i\xc5\xa1skaidyti \xc5\xa1vies\xc4\x85._NEWLINE_Viduram\xc5\xbeiais briliantai kur\xc4\xaf laik\xc4\x85 buvo naudojami medicininiams tikslams. Taip ankstyvaisiais viduram\xc5\xbeiais naudodamasis briliantais nes\xc4\x97kmingai band\xc4\x97 gydytis popie\xc5\xbeius Klementas. Briliant\xc5\xb3 populiarumas viduram\xc5\xbeiais augo ir d\xc4\x97l atrast\xc5\xb3 dideli\xc5\xb3 deimant\xc5\xb3, pvz., \xe2\x80\x9eM\xc4\x97lynosios vilties\xe2\x80\x9c._NEWLINE_V\xc4\x97liau didesnis d\xc4\x97mesys b\xc5\xabdavo skiriamas brilianto vertei, negu jo mistin\xc4\x97ms galiomis. Siekdami apsaugoti kasyklas nuo vagys\xc4\x8di\xc5\xb3 j\xc5\xb3 savininkai skleid\xc4\x97 gandus, kad neapdirbti deimantai yra nuodingi._NEWLINE_\xc5\xa0iomis dienomis, briliantai naudojami kaip brangakmeniai papuo\xc5\xa1alams arba kaip talismanai, turintys mistini\xc5\xb3 gali\xc5\xb3._NEWLINE_Iki \xc5\xa1iol Indija i\xc5\xa1lieka tarp pirmaujan\xc4\x8di\xc5\xb3 \xc5\xa1ali\xc5\xb3 pagal deimant\xc5\xb3 apdirbim\xc4\x85.\n_START_SECTION_\nCharakteristika\n_START_PARAGRAPH_\nYra keturi brilianto vertinimo kriterijai \xe2\x80\x93 4C (\xe2\x80\x9eketuri\xc5\xb3 C\xe2\x80\x9c) klasifikacija: Cut (i\xc5\xa1pjovimas, \xc5\xa1lifavimas), Clarity (skaidrumas, forma), Color (spalva), Carat (svoris, karatai)._NEWLINE_Kiekvienas akmuo lyginamas su etalonais ir gaunamas atitinkamas indeksas. Pagal Amerikoje priimt\xc4\x85 skal\xc4\x99 brilianto spalva rei\xc5\xa1kiama raid\xc4\x97mis, pagal rusi\xc5\xa1k\xc4\x85 \xe2\x80\x93 skai\xc4\x8diais nuo 1 iki 9. Kuo didesnis skai\xc4\x8dius, tuo tamsesnis akmuo.\n_START_SECTION_\nSvoris\n_START_PARAGRAPH_\nBrilianto svoris matuojamas karatais (angl. carat, santrumpa ct.) (nemai\xc5\xa1yti su aukso grynumu). Vienas karatas lygus 0,2 gramo. Pavadinimas kil\xc4\x99s i\xc5\xa1 sald\xc5\xbeiosios ceratonijos (Ceratonia siliqua, angl. carob) s\xc4\x97kl\xc5\xb3 pavadinimo, nes senov\xc4\x97je \xc5\xa1ias s\xc4\x97klas naudojo kaip svarelius, o j\xc5\xb3 svoris b\xc5\xabna labai artimas, vidutini\xc5\xa1kai 0,2 gr. ._NEWLINE_Gamtini\xc5\xb3 deimant\xc5\xb3 dydis labai \xc4\xafvairus. Tarp t\xc5\xabkstan\xc4\x8di\xc5\xb3 ma\xc5\xbey\xc4\x8di\xc5\xb3 gr\xc5\xabdeli\xc5\xb3 pasitaiko gana stambi\xc5\xb3 kristal\xc5\xb3, sverian\xc4\x8di\xc5\xb3 \xc5\xa1imtus ar net t\xc5\xabkstan\xc4\x8dius karat\xc5\xb3. Dideli deimantai randami itin retai._NEWLINE_Kartais didelius deimantus tenka pjaustyti \xc4\xaf daugiau dali\xc5\xb3, taip gaunant ma\xc5\xbeesnius, bet geresn\xc4\x97s kokyb\xc4\x97s briliantus (i\xc5\xa1gaunamas didesnis blizgesys ir skaidrumas).'